b'\n_START_ARTICLE_\nRadio T\xc3\xa9l\xc3\xa9vision Libre des Mille Collines\n_START_SECTION_\nEnnen kansanmurhaa\n_START_PARAGRAPH_\nRTML perustettiin 1993 p\xc3\xa4\xc3\xa4asiassa vastustamaan tuolloin k\xc3\xa4ynniss\xc3\xa4 olleita presidentti Juvenal Habyarimanan ja tutsien Ruandan is\xc3\xa4nmaallisen rintaman v\xc3\xa4lill\xc3\xa4 k\xc3\xa4ytyj\xc3\xa4 rauhanneuvotteluita. Habayrimanan perhe tuki radioasemaa. RTML:st\xc3\xa4 tuli pian suosittu radioasema sen valtion radiosta eroavan musiikkitarjonnan ansiosta. Pian radio sai uskollisen kuulijakunnan nuorten ruandalaisten keskuudesta. Hutunuoret olivatkin my\xc3\xb6hemmin Interahamwen runko. Alun perin RTML:n nimen mukaisesti radion toiminnan yhteydess\xc3\xa4 piti toimia my\xc3\xb6s televisiokanava, mutta sit\xc3\xa4 ei saatu suunnitelmista huolimatta toteutetuksi. Television puuttuessa radio muodostui Ruandan t\xc3\xa4rkeimm\xc3\xa4ksi tiedotusv\xc3\xa4lineeksi ja erityisesti RTML:ll\xc3\xa4 tuli olemaan suuri vaikutus kuulijoihinsa._NEWLINE_RTML:n 50:st\xc3\xa4 perustajaj\xc3\xa4senest\xc3\xa4 40 oli Pohjois-Ruandan hutuja, jotka olivat presidentti Habayrimanan alaisia tai muita l\xc3\xa4heisi\xc3\xa4 eli akazuja. Itse presidentti oli RTML:n suurin osakkeenomistaja. Monet RTML:n ty\xc3\xb6ntekij\xc3\xb6ist\xc3\xa4 olivat olleet Radio Rwandan palveluksessa entuudestaan. RTML:n p\xc3\xa4\xc3\xa4ideologina oli historioitsija Ferdinand Nahimana, joka vastasi Ruandan tiedotuspalvelun johtajana my\xc3\xb6s Radio Rwandasta aina erottamiseensa huhtikuun 1992 asti. Toinen merkitt\xc3\xa4v\xc3\xa4 mies RTML:n takana oli Habyarimanan v\xc3\xa4vy, lupaava tehtailija Felici\xc3\xa9n Kabuga, joka my\xc3\xb6hemmin toi muutaman p\xc3\xa4iv\xc3\xa4n ennen kansanmurhan alkamista maahan kiinalaisia viidakkoveitsi\xc3\xa4. Lis\xc3\xa4ksi mukana olivat suosittu pop-laulaja Simon Bikindi, joka oli nuorisoministeri\xc3\xb6n edustaja, ja "Liittouma tasavallan puolustamisen puolesta"-Hutu Power-puolueen johtohenkil\xc3\xb6 Jean-Bosco Barayagwiza, jota my\xc3\xb6hemmin syytettiin puolueen Impuzamugambi-nuorisomiliisin aseistamisesta._NEWLINE_Radioaseman pyrkimyksen\xc3\xa4 oli luoda syv\xc3\xa4\xc3\xa4 vihamielisyytt\xc3\xa4 ja ennakkoluuloja hutu- ja tutsiv\xc3\xa4est\xc3\xb6jen v\xc3\xa4lille. Vihaa lietsova retoriikka sovitettiin hienostuneen huumorin k\xc3\xa4yt\xc3\xb6n ja suositun zairelaisen pop-musiikin lomaan. RTML tarjosi ja lupasi kuulijoille sellaista, mit\xc3\xa4 muilta radiokanavilta ei kuultu tai sallittu. RTML oli villi nuorison suosima hupikanava, jonka suosittuja ohjelmia olivat muun muassa hurmaavien juontajien juontamat "call-in"-show\'t, joissa kuuntelija saattoi soittaa studioon. Lis\xc3\xa4ksi radiokuuluttajat saattoivat olla riehakkaasti p\xc3\xa4iss\xc3\xa4\xc3\xa4n kuuluttaessaan._NEWLINE_Arvostelijat ovat sanoneet, ett\xc3\xa4 Ruandan hallitus avusti RTML:n luomisessa "viharadioksi" kiert\xc3\xa4\xc3\xa4kseen sen faktan, ett\xc3\xa4 hallitus oli sitoutunut YK:lle kielt\xc3\xa4m\xc3\xa4\xc3\xa4n kaiken "vahingollisen radiopropagandan" maaliskuussa 1993 Dar-es-Salaamissa. Kuitenkin RTML:n johtaja Ferdinand Nahimana on v\xc3\xa4itt\xc3\xa4nyt, ett\xc3\xa4 asema perustettiin ensisijaisesti vastapainoksi Ruandan is\xc3\xa4nmaallisen rintaman Radio Muhaburan l\xc3\xa4hett\xc3\xa4m\xc3\xa4lle propagandalle._NEWLINE_Tammikuussa 1994 radioaseman l\xc3\xa4hetysten julkilausumissa haukuttiin ja moitittiin UNAMIR komentajaa Romeo Dallairea ep\xc3\xa4onnistumisesta est\xc3\xa4m\xc3\xa4\xc3\xa4n noin 50 ihmisen surmaaminen YK:n demilitarisoimalla alueella._NEWLINE_Kun presidentti Habayrimanan yksityiskone ammuttiin alas 6. huhtikuuta 1994, RTML yhtyi niiden joukkoon, jotka syyttiv\xc3\xa4t teosta tutsikapinallisia, ja alkoi vaatia "lopullista sotaa tutsien h\xc3\xa4vitt\xc3\xa4miseksi".\n_START_SECTION_\nKansanmurhan aikana\n_START_PARAGRAPH_\nNoin puoli vuotta ennen kansanmurhaa RMTL alkoi puhua l\xc3\xa4hetyksiss\xc3\xa4\xc3\xa4n avoimesti tutsien h\xc3\xa4vitt\xc3\xa4misest\xc3\xa4 ja karkottamisesta Ruandasta. RTML:n kuuluttajan Georges Ruggiun mukaan radiokanavan johto kielsi k\xc3\xa4ytt\xc3\xa4m\xc3\xa4st\xc3\xa4 l\xc3\xa4hetyksiss\xc3\xa4 sanaa "tutsi", vaan tuli k\xc3\xa4ytt\xc3\xa4\xc3\xa4 sanaa inyenzi (torakka) tai inkotanyi, joka tarkoitti aseistautunutta tutsisoturia eli RPF:n sotilasta. Pian RTML ei kuitenkaan tehnyt eroa inyenzin ja inkotanyin v\xc3\xa4lill\xc3\xa4 ja jo er\xc3\xa4\xc3\xa4ss\xc3\xa4 RTML:n ensimm\xc3\xa4isist\xc3\xa4 l\xc3\xa4hetyksist\xc3\xa4 haastattelija Gaspard Gahigi ilmoitti, ettei inyenzin ja RPF:n v\xc3\xa4lill\xc3\xa4 ollut eroa._NEWLINE_Hutu-yhten\xc3\xa4isyytta ja tutsien h\xc3\xa4vitt\xc3\xa4mistahtoa pohjustettiin viihteell\xc3\xa4, kuten Simon Bikindin lauluilla. Yksi h\xc3\xa4nen suosituimmistaan lauluistaan "Bene Sebahinzi" (Maanviljelij\xc3\xb6iden is\xc3\xa4n j\xc3\xa4lkel\xc3\xa4iset) soi usein RTML:ll\xc3\xa4. Laulu kertoi ajasta, jolloin maataviljelev\xc3\xa4t hutut olivat tutsivallan alla. RTML:n sanoma hutuille oli, ett\xc3\xa4 hutut joutuisivat j\xc3\xa4lleen orjiksi, jos RPF p\xc3\xa4\xc3\xa4sisi maahan, eik\xc3\xa4 tutseja h\xc3\xa4vitett\xc3\xa4isi. 21. tammikuuta 1994 RTML:n suosittu juontaja Kantano Habimana, joka oli kunnostautunut hututietoisuuden nostattamisessa ja tutsivastaisuuden levitt\xc3\xa4misess\xc3\xa4, hekumoi sill\xc3\xa4, kuinka tutsilapsi oli sanonut h\xc3\xa4nelle alkaneensa pel\xc3\xa4t\xc3\xa4 joutuvansa hy\xc3\xb6kk\xc3\xa4yksen kohteeksi. Lopuksi Habimana kehotti hutuja aloittamaan toiminta v\xc3\xa4litt\xc3\xa4m\xc3\xa4tt\xc3\xa4 kansainv\xc3\xa4lisest\xc3\xa4 mielipiteest\xc3\xa4._NEWLINE_K\xc3\xa4yt\xc3\xa4nn\xc3\xb6ss\xc3\xa4 v\xc3\xa4litt\xc3\xb6m\xc3\xa4sti presidentin koneen ampumisen j\xc3\xa4lkeen hutut aloittivat suunnitelmansa maan puhdistamiseksi tutseista. P\xc3\xa4iv\xc3\xa4 koneen ampumisen j\xc3\xa4lkeen 7. huhtikuuta 1994 RTML vaati kostoa tutseille presidentin surmaamisesta ja kysyi hutuilta: "Haudat eiv\xc3\xa4t ole viel\xc3\xa4 t\xc3\xa4ynn\xc3\xa4. Kuka tekee hyv\xc3\xa4n ty\xc3\xb6n ja auttaa meit\xc3\xa4 t\xc3\xa4ytt\xc3\xa4m\xc3\xa4\xc3\xa4n ne kokonaan?". Samana p\xc3\xa4iv\xc3\xa4n\xc3\xa4 RTML juhli taajuuksillaan, ett\xc3\xa4 laajan tutsien asuttaman Kigalin etel\xc3\xa4isen kaupunginosan Nyamirambon tutsit oltiin tapettu. 8. huhtikuuta RTML ilmoitti, ett\xc3\xa4 satoja tutseja oli paennut Nyamirambon moskeijaan. RTML:n ilmiannon perusteella hutujoukot lahtasivat moskeijaan paenneet tutsit viimeisen henkeen saakka._NEWLINE_Hutujoukot, armeijan osastot, Impuzamugambi-joukot ja nuorisoj\xc3\xa4rjest\xc3\xb6 Interahamwen miliisijoukot kulkivat ymp\xc3\xa4ri Ruandaa ja Kigalin katuja RTML:n kanavalle s\xc3\xa4\xc3\xa4detyt radiot korvillaan. Nuoren hutun t\xc3\xa4rkeimm\xc3\xa4t v\xc3\xa4lineet kansanmurhassa olivat transistoriradio ja viidakkoveitsi. My\xc3\xb6s tutsit kuuntelivat radiota, koska sen avulla he tiesiv\xc3\xa4t, milloin tuli vaihtaa piilopaikkaa, kun heid\xc3\xa4n nimens\xc3\xa4 luettiin radiossa. RTML aloitti kertomalla tutsien ja heit\xc3\xa4 auttavien hutujen autojen rekisterinumeroita, jotta hutut saattoivat pys\xc3\xa4ytt\xc3\xa4\xc3\xa4 n\xc3\xa4m\xc3\xa4 autot. 3. toukokuuta YK-joukot yrittiv\xc3\xa4t evakuoida Kigalin H\xc3\xb4tel des Mille Collines- hotelliin paenneet tutsit RPF:n hallinnoimille alueille, mutta RTML sai suunnitelmasta tiedon ja julkisti sen l\xc3\xa4hetyksess\xc3\xa4\xc3\xa4n. RTML:n ansiosta Interahamwe pys\xc3\xa4ytti saattueen. Er\xc3\xa4\xc3\xa4ss\xc3\xa4 ohjelmassa kuuluttaja Val\xc3\xa9rie Bemeriki luetteli 13 henkil\xc3\xb6n henkil\xc3\xb6tiedot lempinimineen, ty\xc3\xb6paikkoineen ja kotiosoitteineen sek\xc3\xa4 pyysi kuuntelijoita etsim\xc3\xa4\xc3\xa4n ja tappamaan n\xc3\xa4m\xc3\xa4._NEWLINE_18. kes\xc3\xa4kuuta RTML:n kuuluttaja Georges Ruggiu ilmoitti l\xc3\xa4hetyksess\xc3\xa4, ett\xc3\xa4 Mutaran kunnan Gitvess\xc3\xa4 ei ollut viel\xc3\xa4 tapettuja tutseja. Ruggiun ilmoitus saa aikaan sen, ett\xc3\xa4 hy\xc3\xb6kk\xc3\xa4ys siirtyy tuolle alueelle. Hutut pystyttiv\xc3\xa4t tiesulut paon est\xc3\xa4miseksi ja Interahamwe hy\xc3\xb6kk\xc3\xa4si surmaten lopulta yli 70 tutsiperhett\xc3\xa4. RTML:n l\xc3\xa4hetyksiss\xc3\xa4 surmattujen lukum\xc3\xa4\xc3\xa4ri\xc3\xa4 luettiin kuin urheilutuloksia._NEWLINE_RTML toimi my\xc3\xb6s hutujen v\xc3\xa4lisen\xc3\xa4 kommunikaatiov\xc3\xa4lineen\xc3\xa4. Siviilivirkamiehet ja armeijan sotilashenkil\xc3\xb6t ilmoittivat RTML:n taajuuksilla, mill\xc3\xa4 alueella tarvittiin lis\xc3\xa4\xc3\xa4 ammuksia, kranaatteja ja joukkoja, jotta kaikki tutsit ja maltilliset hutut saataisiin surmattua. RTML:ll\xc3\xa4 my\xc3\xb6s neuvottiin, kuinka erottaa tutsi hutuista. Kabimana kehotti tutseja nousemaan joukosta esiin, jotta n\xc3\xa4m\xc3\xa4 voitaisiin surmata. H\xc3\xa4n my\xc3\xb6s kehotti katsomaan ruumiin rakennetta ja pituutta ja sit\xc3\xa4 oliko nen\xc3\xa4 pieni. Kangura-lehden Hassan Ngeze sen sijaan kehotti RTML:n l\xc3\xa4hetyksessa k\xc3\xa4ytt\xc3\xa4m\xc3\xa4\xc3\xa4n tiesulkuja varoituksena. Tutsit oli eroteltava hutuista tapettaviksi henkil\xc3\xb6kortin perusteella, eik\xc3\xa4 vain ulkon\xc3\xa4\xc3\xb6n. Jos oli ep\xc3\xa4selvyytt\xc3\xa4, henkil\xc3\xb6n etnisyys piti selvitt\xc3\xa4\xc3\xa4 viranomaisen kanssa._NEWLINE_9. huhtikuuta virkaan astuneen v\xc3\xa4liaikaisen hallituksen p\xc3\xa4\xc3\xa4ministeri Jean Kambanda kiitti RTML:\xc3\xa4\xc3\xa4 ja sanoi sen olevan v\xc3\xa4ltt\xc3\xa4m\xc3\xa4t\xc3\xb6n vihollisten kukistamiseksi. Vihollisen h\xc3\xa4n m\xc3\xa4\xc3\xa4ritteli olevan se, joka ei kannata heid\xc3\xa4n mielipiteit\xc3\xa4\xc3\xa4n._NEWLINE_RTML ja sanomalehti Kangura olivat \xc3\xa4\xc3\xa4rihutujen t\xc3\xa4rkeimm\xc3\xa4t p\xc3\xa4\xc3\xa4-\xc3\xa4\xc3\xa4nenkannattajat sek\xc3\xa4 tiedonantajat kansanmurhan aikana. RTML l\xc3\xa4hetti kansanmurhan aikana suoria viestej\xc3\xa4, joissa muun muassa kehotettiin raiskaamaan tutsinaisia, jotka teon j\xc3\xa4lkeen tuli tappaa tai j\xc3\xa4tt\xc3\xa4\xc3\xa4 eloon, jotta n\xc3\xa4m\xc3\xa4 synnytt\xc3\xa4isiv\xc3\xa4t hutulapsia. Ruandanbelgialainen RTML:n kuuluttaja Georges Ruggiu todisti my\xc3\xb6hemmin Arushassa oikeudenk\xc3\xa4ynniss\xc3\xa4, ett\xc3\xa4 Kangura ja RTML olivat symbioosissa. RTML sai rahaa mainostamiseen Kanguralta ja RTML tuki Kanguraa l\xc3\xa4hetyksiss\xc3\xa4\xc3\xa4n. Tiivist\xc3\xa4 yhteytt\xc3\xa4 lis\xc3\xa4si, ett\xc3\xa4 Kangura-lehden p\xc3\xa4\xc3\xa4rahoittaja F\xc3\xa9licien Kabuga istui RTML:n johtokunnan puheenjohtajana._NEWLINE_Kun Ruandan is\xc3\xa4nmaallinen rintama (RPF) eteni, hiljeni RTML aluksi viikoksi, kunnes aloitti saatuaan l\xc3\xa4hetykset toimimaan liikutettavalla v\xc3\xa4lineist\xc3\xb6ll\xc3\xa4 tutsipelon lietsomisen l\xc3\xa4hetyksiss\xc3\xa4\xc3\xa4n 14.\xe2\x80\x9315. huhtikuuta ja k\xc3\xa4ski hutuja pakenemaan Zaireen. RTML kuvasi kuinka torakat ovat julmia ja repiv\xc3\xa4t viattomilta hutumaanviljelij\xc3\xb6ilt\xc3\xa4 sis\xc3\xa4elimet irti sek\xc3\xa4 n\xc3\xa4ytt\xc3\xa4v\xc3\xa4t piruilta. RTML sai hutut sen verran pelon valtaan, ett\xc3\xa4 n\xc3\xa4m\xc3\xa4 alkoivat paeta kylist\xc3\xa4\xc3\xa4n silmitt\xc3\xb6m\xc3\xa4sti, mutta niin, etteiv\xc3\xa4t n\xc3\xa4m\xc3\xa4 unohtaneet lopettaa tutsien tappamista. RTML pakeni miljoonien hutupakolaisten kanssa Zaireen hein\xc3\xa4kuussa.\n_START_SECTION_\nTuomiot\n_START_PARAGRAPH_\nRuandan kansainv\xc3\xa4linen sotarikostuomioistuin 23. lokakuuta 2000 toimet RTML:\xc3\xa4\xc3\xa4 vastaan. Ensimm\xc3\xa4isen\xc3\xa4 toimena oli Kangura-lehden p\xc3\xa4\xc3\xa4toimittajaa Hassan Ngezen vastainen oikeudenk\xc3\xa4ynti._NEWLINE_19. elokuuta 2003 oikeudessa Arushassa RTML:n johtajille Ferdinand Nahimanalle ja Jaan Bosco Barayagwizalle vaadittiin elinkautista vankeusrangaistusta kansanmurhasta, kansanmurhaan kiihottamisesta, rikoksista ihmisyytt\xc3\xa4 vastaan ennen kansanmurhaa ja sen aikana._NEWLINE_3. joulukuuta 2003 oikeus katsoi kaikki syytetyt syyllisiksi ja tuomitsi Nahimana ja Ngeze elinkautiseen vankeuteen sek\xc3\xa4 Barayagwiza vankeuteen 35 vuodeksi. T\xc3\xa4ll\xc3\xa4 hetkell\xc3\xa4 k\xc3\xa4sitell\xc3\xa4\xc3\xa4n tuomion valitusta.'